Még keresi az Interpol a halott Welsz Tamást
Volt élettársát, aki könyvet írt a Simon-ügyben érintett vállalkozó életéről, szintén keresik.
Beláthatatlan következményei lennének, ha a rejtélyes körülmények közt elhunyt vállalkozó életét bemutató történet újabb részei kerülnének nyilvánosságra – ezzel indokolták hétfőn, hogy az első rész után miért nem folytatódik a Sólyom Airways kapcsán ismertté vált Welsz Tamás életéről szóló könyv. A gyanú szerint Welsz Tamás biztosított bissau-guineai útlevelet Simon Gábor volt MSZP-elnökhelyettesnek, aki bankszámlanyitáshoz használta fel azt.

A több mint fél éve meghalt Welsz még mindig az Interpol nemzetközi körözési listáján szerepel – írta meg az Origo. Nem csak a vállalkozót, hanem a róla könyvet író volt élettársat, Horthy Andreát is keresik. Az Országos Rendőr-főkapitányság korábban azt közölte: amíg Welsz halálával kapcsolatban nem zárul le a közigazgatási eljárás, nem értesítik a körözést kiadó Panamai Köztársaságot. Az Origo újra kereste az ORFK-t, de eddig még nem kapott választ arra, miért szerepel Welsz a körözött személyek között.
interpol